  Майя Бывальцева Сарапулын выльдэм бере «Энегрия» стадионэз усьтӥзы. Кызьы ивортэ Удмуртиысь тӧролэн но кивалтэтлэн пресс-службазы, ужрадэ улосвыллэн кивалтӥсез Александр Соловьёв пыриськиз. «Ми коньдон шедьтӥмы — 150 миллион манет котыр. Нимысьтыз федерал программаез кыскимы. 2015-тӥ арын гужем тупатъян ужъёсты кутскизы. Туннэ ми выль «Энергия» стадионэз адӟиськомы шуыны луэ. Со кыкетӥзэ вордскиз. Татын арлыдоос но пиналъёс, спортсменъёс но учкисьёс понна вань луонлыкъёс кылдытэмын. Со Сарапуллэн спортъя бадӟым аренаез. Оскисько, тӥ сое туж ӝог уже кутоды», — вазиськиз Сарапулын улӥсьёслы Удмуртилэн тӧроез. Выльдонлэсь нырысетӥ люкетсэ 1-тӥ куарусёнлы йылпумъязы. Дышетскон ар кутсконлы быдэстӥзы футбол бусыез, бызьылон сюресъёсты но спортысь шудон амалъёслы интыосты лэсьтонэз. Спортъя объектэз выльдонлэн кыкетӥ люкетэз кутскиз 2015-тӥ арын гужем. Со дыр ӵоже административной юртэз, 2 сюрс 500 адямилы пуконъёс, стадионэ пыронэз но югдытӥсь мачтаос пуктӥзы. «Энергия» огъетэ физкультурае ветло артысь 12, 8, 15, 20 номеро школаосысь пиналъёс но Сарапулысь дышетӥсьёсты дасянъя но эм колледжъёсысь студентъёс. Стадион бордын куасэн бызьылонъя, нюръяськонъя, капчи атлетикая, биатлонъя, футболъя но волейболъя секциос ужало. Тегъёс: Спорт Сарапул Удмуртия АлександрСоловьёв пиналъёс  